Protesta dhe incidente pas vrasjes së 16 civilëve në Kandahar
Presidenti Obama përsërit se tërheqja nga Afganistani do të vazhdojë sipas planit të mëparshëm
Të paktën një polic mbeti i plagosur nga incidenti me armë zjarri ndaj delegacionit. Nuk është e qartë se kush qëlloi në drejtim të zyrtarëve afganë. Por ka shqetësime të përgjithshme për një shkallëzim të sulmeve hakmarrëse nga talebanët. Situata ishte edhe sot e tensionuar, pas indinjitës që ka shkaktuar vrasja e 16 civilëve nga një ushtar amerikan. Qindra vetë dolën sot në protesta në Xhalalabad të Afganistanit lindor me thirrjet “Vdekje Amerikës”. Pjesa më e madhe e protestuesve ishin studentë. Disa prej tyre kishin në duar një parrullë ku kërkohej zhvillimi i një procesi gjyqësor publik për ushtarin e akuzuar për vrasje. Zyrtarët amerikanë e kanë identifikuar personin si një 38-vjeçar i martuar dhe me dy fëmijë, i cili ishte stërvitur si snajper dhe kohët e fundit kishte pësuar një plagë në kokë në Irak. Vrasjet kanë ringjallur thirrjet për largimin e menjëhershëm të trupave të huaja nga Afganistani. Presidenti Obama ka reaguar në përgjigje të incidentit, duke shprehur ngushëllimet dhe keqardhjen e tij për viktimat dhe familjet e tyre. Por ai ka theksuar se ky incident nuk do të bëhet shkas për shpejtimin e planeve të tërheqjes së trupave. Presidenti përsëriti se trupat amerikane do të largohen nga Afganistani brenda vitit 2014.